钦定古今图书集成/明伦汇编/官常典/第308卷 > 宋
## 钦定古今图书集成/明伦汇编/官常典/第308卷 > 宋

宋设大司农，统太仓、籍田、导官诸令。又有度支、左民
二尚书，分统度支诸曹郎。

按《宋书百官志》：“大司农一人，丞一人，掌九谷六畜之
供膳羞者。舜摄帝位，命弃为后稷，即其任也。周则为
太府。秦治粟内史。汉景帝后元年，更名大农令，武帝
太初元年，更名曰大司农，晋哀帝末省并都水，孝武
世复置。”汉世丞二人，魏以来一人。

《太仓》令，一人。丞一人，秦官也。晋、江左以来，又有东仓、
石头仓丞各一人。

导官令，一人。丞一人。掌舂御米。汉东京置。导，择也。择
米令，精也。司马相如《封禅书》云：“导一茎六穗于庖。”
籍田令，一人。丞一人。掌耕宗庙社稷之田。于周为甸
师。汉文帝初立。籍田令、丞各一人。汉东京及魏并不
置。晋武太始十年复置，江左省。宋太祖元嘉中又置。
自太仓至籍田令，并属司农。

度支尚书，领度支、金部、仓部、起部四曹。

《左民尚书》，领左民、驾部二曹。

晋西朝则直事殿中、祠部、仪曹、吏部、三公、比部、金部、
仓部、度支、都官二千石、左民、右民、虞曹、屯田、起部、水
部、左主客、右主客、驾部、车部、库部、左中兵、右中兵、左
外兵、右外兵、别兵、都兵、骑兵、左士、右士、北主客、南主
客，为三十四曹郎。后又置运曹，凡三十五曹。晋江左
初无直事民。〈按晋志民上有右字〉屯田、车部、别兵、都兵、骑兵、左
士、右士、运曹十曹郎，而主客、中兵各置一郎而已，所
馀十七曹也。康、穆以来，又无虞曹。二千石二郎，犹有
殿中、祠部、吏部、仪曹、三公、比部。〈按晋志比部下有金部〉仓部度
支、都官《左民》，起部水部主客，驾部库部《中兵》。〈按晋志中兵下
有外兵〉十八曹郎，后又省主客、起部、水部，馀十五曹。宋
高祖初，加置骑兵、主客、起部、水部四曹郎，合为十九
曹。太祖元嘉十年，又省仪曹、主客、比部、骑兵四曹郎，
十一年又并置。十八年，增删定曹郎，次在左民曹上，
盖魏世之定科郎也。三十年，又置功论郎，次都官之
下，在删定之上。太宗世省骑兵，今凡二十曹郎，以三
公比部主法制。度支主算支派也。度，景也。都官主军
事刑狱。其馀曹所掌，各如其名。